TRNAVA. Pre chrípku zatvorili v Trnavskom kraji v tomto týždni šesť materských, jednu základnú a dve stredné školy.
V kraji zaznamenali 7 672 akútnych respiračných ochorení, z toho 1 359 chrípkových.
V porovnaní s predchádzajúcim týždňom je to 4,7-percentný nárast chorobnosti akútnych respiračných a šesťpercentný chrípkových ochorení. Z hľadiska intenzity výskytu je chrípka v Trnavskom kraji podľa epidemiológov na úrovni lokálnych epidémií.
Spomedzi okresov bolo najviac chorých v okrese Piešťany, z hľadiska veku to boli najčastejšie deti do päť rokov. Najvýraznejší vzostup chorobnosti bol u detí do 19 rokov.
Z celkového počtu akútnych respiračných ochorení bol v 2,3 percenta prípadoch hlásený komplikovaný priebeh, najčastejšie išlo o zápal prínosových dutín.
Najviac zatvorených škôl pre vysoký podiel chorých žiakov bolo v okrese Galanta – až päť, v okresoch Trnava a Dunajská Streda zatvorili po dve školy. Informovala o tom Dagmar Kollárová z Regionálneho úradu verejného zdravotníctva v Trnave.